Referat fra mødet i Lokalbibliografisk Udvalg Nordsjælland på Frederikssund Bibliotek, Jernbanegade 24, 3600 Frederikssund tirsdag den 24. april 2007 kl. 9.00 – 11.00.

Deltagere: Sys Sigurd, Hillerød, Bente Stonor Nielsen, Egedal, Susanne Persson, Frederikssund, Merete Carstens, Nivå/Fredensborg, og Eva Stennicke, Helsingør.

Afbud: Søren Roth, Helsingør

Referent: Eva Stennicke

Dagsorden:

1.	Godkendelse af dagsorden. Godkendt.

2.	Godkendelse af referat fra mødet den 21. november 2006. Godkendt.

3.	Oprettelse af en lokalbibliografisk database fælles for hele landet. 
v/ Eva Stennicke
Den landsdækkende, lokalbibliografiske database vil blive hostet af DBC. 
Databasen vil blive placeret i DanBib-databasen som logisk database, men med mulighed for samsøgning. 
Databasen etableres vha. udtræk af data til DBC fra eksisterende databaser. Leverandørerne fordeler sig på følgende:
1.	De amtskommunale og kommunale lokalbibliografiske databaser
2.	Standard beholdningsposter fra lokalsamlingerne i de 18 kommuner i det fhv. Københavns Amt samt poster fra Bornholm. Hertil kommer evt. supplerende leveringer fra de 15 DLB-leverandører (måske har man et ”hul” i sin lokalbibliografi og supplerer derfor med beholdningsposter fra lokalsamlingen). 

Dette skal i henhold til seneste udmelding (ref: pr. 27/4) ske inden d 13/8, således at basen kan gå i drift 1/9 2007.
Den første samlede leverance af poster foregår ”manuelt” – herefter vil leverancerne foregå automatisk (nok en gang om måneden) på samme måde, som vi normalt afleverer poster til Danbib.
Økonomien:
Driften af den lokalbibliografiske database bliver udgifts-neutral. Placeringen i DanBib betyder, at betalingen af driften i forvejen er dækket af DanBib-licensen, der for kommuner er en indbyggerbestemt betaling. 

På mødet talte vi en del om hvordan DBC vil matche lokalbibliografiposter, der er katalogiseret i et gammelt EDB system eller overført fra den trykte lokalbibliografi, med moderne, vedtagne standarder for katalogisering/søgning og fremvisning i Danbib. I henhold til PAL referatet fra den 22/2 forklarede Eva om DBC’s muligheder for rettekørsler, men sagde også, at der nok ville blive behov for manuelle rettelser i Helsingør. Det økonomiske spørgsmål i forbindelse med rettekørsler er efter den seneste udmelding (ref: 27/4) stadig noget uafklaret. 
 
Ansvar:
DBC vil i driftsfasen have ansvaret for databasens vedligeholdelse og tekniske opdatering. DBC vil ligeledes have ansvar for modtagelse og implementering af de leverede udtræk samt ansvar for søgegrænsefladen.
Juridisk vil den leverede datamængde tilhøre den enkelte leverandør, også efter levering af udtræk til DBC. Ansvaret for levering, vedligeholdelse og opdatering af data ligger hos den enkelte leverandør.

På mødet talte vi om, at oprettelsen af den fælles lokalbibliografiske database vil betyde en meget større synlighed og en revitalisering af arbejdsområdet. Mødedeltagerne så, ligesom DLU/PAL – en mulighed for at det overordnede ansvar for området finansieres som en del af en CB-kontrakt – måske efter netbiblioteksmodellen.

Eva understregede at PAL/DLU IKKE ser den fælles lokalbibliografiske base som en afløser for de lokale baser. Lokalbibliografiposterne kan med fordel udnyttes i forskellige sammenhænge. Lokalt – som en del af den øvrige lokale formidling – måske sammen med lokalhistoriske leksika og lign., og så er posterne en vigtig del af ABM samarbejdet – samsøgningen i poster fra arkiver, biblioteker og museer.  

4.	Orientering fra DLU og PAL.
Eva orienterede med udgangspunkt i referatet fra PAL 22/2 samt dagsordenen til DLU’s møde den 27/4. Lige nu handler det i begge fora, som det fremgår af denne dagsordens punkt 3, meget om oprettelsen af den fælles lokalbibliografiske database, om synligheden af lokalbibliografierne fremover, og om den kontinuerlige udarbejdelse og vedligeholdelse.
Henvendelsen fra DLU d. 6/2-2007, ved udvalgets formand Lone Knakkergaard, til landets biblioteksledere blev nævnt. Man blev enige om, at når det fælles lokalbibliografiske base eksisterer til efteråret, vil Sys Sigurd og Bente Stonor foreslå Gentofte at spørgsmålet om lokalbibliografi og forpligtigelsen overfor det lokalt udgivne materiale bliver et punkt på dagsordenen til et ledermøde i vores CB-område.

5.	Kort status for Lokalbibliografien for Nordsjælland 
Eva orienterede: Lokalbibliografien indeholder 26.898 poster. Furesø og Rudersdal kommuner deltager ikke i det lokalbibliografiske arbejde, men ellers er alle fra det gamle Frederiksborg Amt med.
Via den lokalbibliografiske søgeside http://www.helsbib.dk/tilbud/lokalhistorie/lokalbibliografi/index.htm
kan man søge både på de gamle kommunenavne og de nye. Det fungerer sådan at materiale udgivet til og med 2006 kan søges både på den gamle og den nye søgekode, mens materiale fra 2007 kun får den nye kode. 
Og et godt tilbud: Husk at Axiell-bibliotekerne kan downloade de lokalbibliografiske poster via z3950. Herefter kan man kopiere posten og benytte kopien til at beholdningsregistrere på – i samme forbindelse er det o.k. at sende ukatalogiseret materiale ind til registrering i lokalbibliografien. Det er klart at en lille note er meget velkommen, hvis der f.eks. er tale om erindringer eller andet, som kan være svært at gennemskue/katalogisere til lokalbibliografien med diverse emneord og noter. 
Det blev besluttet, at Eva skal indkalde til et møde for kontaktpersonerne i de deltagende biblioteker (hvad med Furesø og Rudersdal?) når den fælles lokalbibliografiske database er åbnet. Mødet planlægges til 2 max 3 timer og skal ses som et brush-up møde efter kommunesammenlægningerne.
6.	Brainstorm med udgangspunkt i et fremtidigt ABM-samarbejde 
Med udgangspunkt i skriftlige oplæg i overskriftsform fra både Merete Carstens og Susanne Persson diskuterede vi mulighederne for at gå i spidsen for et lokalt Nordsjællandsk www.arbimus.dk projekt.
Mange men ikke alle arkiver i området registrerer i Arkibas. Vi er usikre på, hvor langt museerne er med deres elektroniske registreringer og hvordan med ressourcerne? Lige nu er der så desuden uenigheden mellem SLA og ODA. Konklusionen blev at vi ser tiden an. 

7.	Færdigt forslag til lokalbibliografi-bogmærke
Eva foreviste et færdigt forslag til et lokalbibliografi-bogmærke. 
Der var enighed om at designet er flot, men også at den lokalbibliografiske url er håbløs lang. Eva blev opfordret til at gå hjem og foreslå at Helsingør anskaffer en anden web-adresse til lokalbibliografien. Også selve teksten skal være kortere: Genvej til lokalhistorien i Nordsjælland blev vedtaget. 
Det blev vedtaget at det færdige design sendes ud til bibliotekerne, med en opfordring til at benytte bogmærket. Det enkelte bibliotek kan selv bestemme, om det vil fremstille bogmærkerne på farvekopimaskinen (som i Egedal) eller om man vil entrere med Dansk Biblioteks Reklame eller det konkurrerende firma. Som referenten har forstået det, er det efter aftale med firmaerne muligt at få enten et bogmærke med en reklame for et firma på bagsiden og lokalbibliografien på forsiden eller betale for at få biblioteks adresser og åbningstider på bagsiden og lokalbibliografien på forsiden (sidstnævnte koster 4.580 kr. + moms). De to firmaer har delt markedet mellem sig og det er derfor op til de enkelte biblioteker at beslutte, hvad de vil/kan gøre. 

8.	Evt. 
Næste møde er fastsat til mandag den 12. november 2007 kl. 9 på Smørum Bibliotek.